butadiengummi
Store norske leksikon,Realfag,Kjemi,Polymerkjemi
Butadiengummi er en syntetisk gummitype som fremstilles ved polymerisasjon av butadien, og som kan vulkaniseres på samme måte som naturgummi. Det internasjonale symbolet for butadiengummi er BR.
Den opprinnelige kommersielle butadiengummi fra 1920–1930-årene ble kalt buna og hadde mindre gode mekaniske egenskaper. I dag fremstilles derimot butadiengummi med enda bedre elastisitet og slitasjebestandighet enn naturgummi takket være nyere katalysatortyper som gir butadiengummi-molekylene en mye mer regelmessig kjedestruktur (1,4-polybutadien). Det meste av butadiengummien blir brukt i bildekk, men da i blanding med andre gummityper fordi butadiengummien alene ville gi mindre godt veigrep og lavere rivestyrke. Les mer i Store norske leksikon polymerisasjon butadien polybutadien vulkanisering naturgummi